
RAPORT

asupra propunerii legislative pentru recunoştinţa faţă de eroii-martiri şi luptătorii care au contribuit la căderea regimului comunist
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru recunoştinţa faţă de eroii-martiri şi luptatorii care au contribuit la căderea regimului comunist, trimisă cu adresa nr. P.l.x- 339, din 12 mai 2008, înregistrată sub nr. 31/500 din 13.05.2008.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Senatul, în calitate de primă Cameră sesizată, a respins iniţiativa legislativă în şedinţa din 6 mai 2008.
Consiliul Legislativ  a avizat favorabil propunerea legislativă, cu observaţii şi propuneri, conform avizului nr. 1702 din 10.12.2007.
Guvernul, în punctul său de vedere, transmis cu adresa nr. 109 din 14.01.2008, a precizat că nu susţine adoptarea acestei propuneri legislative.
Comisia pentru administraţie publică, amenajarea teritoriului şi echilibru ecologic, cu avizul nr. 26/2785 din 2.07.2008 a avizat negativ iniţiativa legislativă.
Obiectul de reglementare al iniţiativei legislative îl constituie acordarea tuturor drepturilor prevăzute de Legea recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, cu modificările şi completările ulterioare, nr. 341/2004, şi persoanelor care au participat la revolta populară de la Braşov din 15 noiembrie 1987, precum şi celorlalte categorii prevăzute la art. 1 alin. (1) şi (2) din Decretul-lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri. 


În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat propunerea legislativă în şedinţa din 23 septembrie 2008.
La lucrări au fost prezenţi  22 deputaţi din totalul de 29 membri ai Comisiei.
Pe parcursul dezbaterii, membrii Comisiei au constatat că acordarea aceloraşi drepturi prevăzute de Legea recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, cu modificările şi completările ulterioare, nr. 341/2004, pentru toate categoriile de persoane prevăzute în prezenta propunere legislativă ar reprezenta o cheltuială bugetară suplimentară cuprinsă între 1264,8 milioane lei (circa 0,29 din PIB) şi 2485,3 milioane lei (circa 0,56% din PIB), resurse bugetare a căror sursă nu este precizată de autorii iniţiativei legislative. De asemenea, există pericolul ca şi alte categorii de persoane care beneficiază de drepturi reparatorii în baza altor acte normative să solicite majorarea drepturilor de care aceştia beneficiază în prezent.
Având în vedere cele constatate, membrii comisiei au hotărât, cu unanimitate de voturi, respingerea propunerii legislative pentru recunoştinţa faţă de eroii-martiri şi luptătorii care au contribuit la căderea regimului comunist.
În raport de obiectul şi conţinutul său, propunerea legislativă face parte din categoria legilor ordinare. 

